GGC รายได้โต หนุนผลงาน Q2 พลิกกำไร 80 ลบ. งวด 6 เดือนแรกแตะ 174 ลบ.
GGC รายได้โต หนุนผลงานไตรมาส Q2 พลิกกำไร 79.62 ลบ. จากปีก่อน 343.74 ลบ. ส่วนงวด 6 เดือนแรกพลิกกำไร 173.86 ลบ. จากปีก่อนขาดทุน 105.10 ลบ.
6 ส.ค. 2564

บริษัท โกลบอลกรีนเคมิคอล จำกัด (มหาชน) หรือ GGC รายงานผลการดำเนินงานงวดไตรมาส 2 และงวด 6 เดือนแรกของปี 2564 มีกำไรสุทธิ ดังนี้

สำหรับผลประกอบการประจำไตรมาส 2/2564 บริษัทมีรายได้จากการขายรวมทั้งหมด 4,808 ล้านบาท ปรับเพิ่มขึ้นจากไตรมาส 2/2563 ร้อยละ 22 และมี Adjusted EBITDA จำนวน 243 ล้านบาท ลดลงจากปีที่ผ่านมาร้อยละ 4
ทั้งนี้ บริษัทฯรับรู้ผลกระทบจาก Stock Loss &amp; NRV จำนวน 24 ล้านบาท ส่งผลให้ในไตรมาส 2/2564 บริษัทฯมีกำไรสุทธิจำนวน 80 ล้านบาท (0.08 บาท/หุ้น) เพิ่มขึ้นจากไตรมาส 2/2563 จำนวน 424 ล้านบาท หรือคิดเป็นร้อยละ 123
ทั้งนี้ บริษัทฯมีรายได้จากการขายกลุ่มผลิตภัณฑ์เมทิลเอสเทอร์ในไตรมาส 2/2564 จำนวน 3,249 ล้านบาท เพิ่มขึ้นจากไตรมาส 2/2563 จำนวน 291 ล้านบาท หรือคิดเป็นเพิ่มขึ้นร้อยละ 10 โดยมีปัจจัยบวกจากราคาขายเมทิลเอสเทอร์ที่ปรับตัวสูงขึ้นร้อยละ 41 ตามราคาน้ำมันปาล์มดิบเมื่อเทียบกับปีที่ผ่านมา แม้ว่าปริมาณขายเมทิลเอสเทอร์จะปรับตัวลดลง 24,404 ตัน หรือลดลงร้อยละ 24 จากผลกระทบของการแพร่ระบาดของไวรัส COVID-19 ทำให้ความต้องการใช้น้ำมันดีเซลลดลง
นอกจากนี้ บริษัทฯมีรายได้จากการขายกลีเซอรีนที่เพิ่มขึ้น เนื่องจากราคาขายที่ปรับตัวเพิ่มขึ้นร้อยละ 38 และปริมาณขายที่ปรับตัวเพิ่มขึ้นร้อยละ 3 จากการที่อุปทานในตลาดที่มีค่อนข้างจำกัดเนื่องจากการผลิตไบโอดีเซลในตลาดโดยรวมปรับลดลง
ส่วนผลการดำเนินงาน 6 เดือนแรกของปี 2564 เปรียบเทียบกับช่วงเวลาเดียวกันของปีที่ผ่านมา บริษัทฯมีรายได้จากการขาย จำนวน 9,776 ล้านบาท หรือคิดเป็นเพิ่มขึ้นร้อยละ 7 มี EBITDA จำนวน 469 ล้านบาท เพิ่มขึ้นร้อยละ 108 และมี Adjusted EBITDA จำนวน 426 ล้านบาท ลดลงร้อยละ 16 ทำให้ครึ่งแรกของปี 2564 บริษัทฯมีกำไรสุทธิจำนวน 174 ล้านบาท เพิ่มขึ้นจากจากช่วงเดียวกันของปีก่อน